জনসংখ্যা বৃদ্ধির সঙ্গে সঙ্গে ক্রমেই বাসযোগ্য নগরীর মর্যাদা হারাচ্ছে ৪০০ বছরের পুরনো ঢাকা। যে হারে জনসংখ্যা বাড়ছে, তাতে আগামী ২০ বছরে ঢাকার জনসংখ্যা আরো ৫০-৬০ শতাংশ বাড়বে বলে বিভিন্ন গবেষণায় উঠে এসেছে। জাতিসংঘের ওয়ার্ল্ড আরবানাইজেশন প্রসপেক্টসের প্রতিবেদন অনুযায়ী, বর্তমানে ঢাকার জনসংখ্যা ১ কোটি ৭০ লাখ। ২০৩০ সালের মধ্যে তা পৌঁছাবে ২ কোটি ৭৪ লাখে। অন্যদিকে ব্র্যাক ও কোপেনহেগেন কনসেনসাসের “ঢাকা’স ফিউচার আরবান ট্রান্সপোর্ট: কস্টস অ্যান্ড বেনিফিটস অব ইনভেস্টমেন্ট ইন পাবলিক অ্যান্ড প্রাইভেট ট্রান্সপোর্ট” শীর্ষক যৌথ গবেষণার তথ্য অনুযায়ী বর্তমানে ঢাকার জনসংখ্যা ১ কোটি ৮০ লাখ। ২০৩৫ সালের মধ্যে তা ২ কোটি ৬০ লাখে পৌঁছাবে। আর গৃহায়ণ ও গণপূর্ত মন্ত্রণালয়ের অধীন রাজউকের ‘ঢাকা স্ট্রাকচারাল প্ল্যানে’ বলা হয়েছে, ২০৩০ সালে ঢাকার জনসংখ্যা দাঁড়াবে ২ কোটি ৭০ লাখে।